钦定古今图书集成/明伦汇编/氏族典/第372卷 > 《廖用贤尚友录》 > 詹必胜
## 钦定古今图书集成/明伦汇编/氏族典/第372卷 > 《廖用贤尚友录》 > 詹必胜

按《万姓统谱》：必胜，婺源人。勇而敢为。光启初，因官闽
中，与光州刺史王绪领军至漳州。会绪死，王潮代之，
必胜在军中，与潮弟审知善，审知荐为军校。景福初，
潮遣审知收福州，至城，相持日久。审知一夕召诸军
校问攻城计，必胜进曰：“此城东北壮，西南虚，若多设
疑兵，昼持其东北，预选敢死士夜突其西南，城必破
矣。”审知称善，擢必胜为先锋兵马使，领军攻其西南。
越二日，城陷，必胜冒矢石先登，没于城濠。审知甚悼
之，殡于州城西南，而奏其功，赐庙额曰奉忠。